จับโล้นทมิฬแทงพระดับ ทะเลาะกันในวงเหล้า ติดหนี้ไม่จ่ายเลยฆ่า
จับแล้วมือมีดฆ่าพระกลางป่ากก ย่านพุทธมณฑล สาย 4 ที่แท้เป็นเหลือบริ้นวงการสงฆ์ เป็นพระรุ่นน้อง ที่พักอยู่ด้วยกัน สารภาพสิ้นวันเกิดเหตุกลับจากบิณฑบาตแล้วตั้งวงก๊งเหล้า ก่อนมีปากเสียงเรื่องเงิน ถึงขั้นลงไม้ลงมือใช้มีดแทงผู้ตาย จากนั้นหนีไปสึกที่เมืองจันท์บ้านเกิด กระทั่งถูกตำรวจดมกลิ่นตามมาจับได้,รวบแล้วมือฆ่าพระสงฆ์ในป่ากก ย่านถนนพุทธมณฑลสาย 4 โดยเมื่อเวลา 12.00 น. วันที่ 25 ม.ค. พล.ต.ต.บุญญฤทธิ์ รอดมา ผบก.น.7 พร้อมด้วย พ.ต.อ.ภูมิธัช โฆษิตวนิชพงศ์ ผกก.สน.ธรรมศาลา เจ้าหน้าที่ฝ่าย สส.สน.ธรรมศาลา และฝ่ายสืบสวน กก.สส.บก.น.7 ควบคุมตัวนายประสงค์ ราญรอน อายุ 43 ปี อยู่บ้านเลขที่ 14/8 ต.เขาแก้ว อ.ท่าใหม่ จ.จันทบุรี ผู้ต้องหาก่อเหตุใช้มีดแทงพระสกล ภูมี อายุ 50 ปี ภูมิลำเนาเดิมอยู่ที่ จ.ราชบุรี เสียชีวิตบริเวณเพิงพักในป่ากก ซอยข้าง บจก.บางกอกเพ้นท์ช็อป ถนนพุทธมณฑลสาย 4 แขวงและเขตทวีวัฒนา กทม. มีผู้พบศพช่วงสายวันที่ 21 ม.ค.ที่ผ่านมา ไปทำแผนประกอบคำรับสารภาพ นำตัวฝากขังศาลจังหวัดตลิ่งชัน หลังติดตามจับกุมได้ที่ อ.เขาคิชฌกูฏ จ.จันทบุรี,สอบสวนนายประสงค์รับสารภาพ บวชเป็นพระมา 3 ปี มาอาศัยปักกลดร่วมกับพระสกล ผู้ตายอยู่ในป่าดังกล่าวกว่า 2 ปี วันเกิดเหตุ หลังกลับจากบิณฑบาตช่วงเช้า กลับมาถึงที่พักในป่ากก ได้นั่งดื่มสุราด้วยกัน ระหว่างนั้น พระสกลขอยืมเงิน แต่ตนไม่ให้เพราะหนี้เก่าที่พระสกลติดยังไม่จ่าย ได้เอ่ยทวง พร้อมซักถามเรื่องที่พระสกลเคยแอบหยิบไปจากย่าม 1,500 บาท เกิดการโต้เถียง ชกต่อยกัน ก่อนใช้มีดแทงพระสกลไป 3 ครั้ง ก่อนหลบหนีกลับบ้านเกิดที่ จ.จันทบุรี เพราะกลัวความผิด และทำพิธีสึกเอง ก่อนถูกตำรวจติดตามมาจับกุม,ขณะที่ พล.ต.ต.บุญญฤทธิ์ เปิดเผยว่า ทั้งผู้ก่อเหตุและผู้ตายเป็นพระ แต่ไม่ได้ประจำวัดไหน มาอาศัยทำที่พักชั่วคราวอยู่กันเองในป่ากกที่เกิดเหตุ โดยพฤติกรรมจะไปบิณฑบาตจากประชาชนที่ใจบุญแล้วกลับมาที่พัก วันเกิดเหตุทั้งคู่ดื่มสุรากันแล้วทะเลาะวิวาท ก่อนที่ผู้ต้องหาใช้มีดแทงผู้ตายจนเสียชีวิตแล้วหนีไปสึกก่อนที่จะถูกเจ้าหน้าที่จับกุมได้ เบื้องต้นแจ้งข้อหา ฆ่าผู้อื่น และ พาอาวุธมีดไปในเมือง หมู่บ้านหรือทางสาธารณะ นำตัวดำเนินคดีต่อไป ทั้งนี้ ฝากเตือนประชาชน หากพบพระสงฆ์ตามสถานที่ที่ไม่ใช่ทางวัด มีพฤติกรรมน่าสงสัย สามารถแจ้งเจ้าหน้าที่ตำรวจในพื้นที่ตรวจสอบได้ตลอดเวลา
จับแล้วมือมีดฆ่าพระกลางป่ากก ย่านพุทธมณฑล สาย 4 ที่แท้เป็นเหลือบริ้นวงการสงฆ์ เป็นพระรุ่นน้อง ที่พักอยู่ด้วยกัน สารภาพสิ้นวันเกิดเหตุกลับจากบิณฑบาตแล้วตั้งวงก๊งเหล้าก่อนมีปากเสียงเรื่องเงิน
แทงพระ,ฆ่าพระ,เมาทะเลาะวิวาท,พระฆ่าพระ,ข่าวหน้า1,ข่าวทั่วไป